Die krisis of SASSA op 1 April wel in staat gaan wees om vir die maand sowat R2,3 miljard aan meer as 17 000 welsynsbegunstigdes te betaal, sleep voort met die bevinding in 2014 van die Grondwethof wat steeds staan dat die kontrak met die diensverskaffer CPS onwettig is. Dit beteken dat CPS op hierdie stadium nie in 'n posisie is om die uitbetalings op 1 April regmatig namens SASSA te doen nie.
Die Tesourie wil nie die geld vrystel alvorens die Grondwethof 'n uitspraak gegee het dat daar wel 'n regmatige wyse is waarop CPS die uitbetalings kan hanteer nie. Daar is geen ander instansie wat enigsins gerat is om die uitbetalings op 1 April 2017 te doen nie. Die verdere kinkel in die kabel is dat CPS 'n verhoogde fooi van sowat R1,3 miljard vra om die uitbetalings weer en op 'n verlengde kontrak te doen.
Intussen verpas Minister van Maatskaplike Ontwikkeling BathabileDlamini die een na die ander afspraak met die Parlementêre Komitee oor Openbare Rekeninge (Skoor) om verslag oor die stand van die situasie te doen.
SAL dieper in finansiële moeras
Die SAA (South African Airways) wat die afgelope jare al R14,5 miljard belastingbetalergeld van die regering moes ontvang ten einde finansieel kop bo water te hou, veral in die laaste paar jaar onder die omstrede raadsvoorsitter Dudu Myeni, het 'n verdere terugslag gekry toe die Gautengse Hooggeregshof ten gunste van Comair beslis het dat die SAA jeens hulle "onmededingend" opgetree het en 'n boete van R1,16 miljard moet betaal.
Dit volg op die onlangse berig dat Myeni namens SAA aan konsultante R21 miljoen betaal het om na korrupsie in SAA te "kyk", maar waaruit geen aksie nog voortgevloei het nie.
Na die duiselingwekkende berigte dat PetroSA 'n verlies i.t.v. waardedaling van R14,5 miljard gely het in die 2014/15 finansiële jaar, blyk dit nou dat 'n verdere R1,1 miljard waardedaling plaasgevind het by die maatskappy in die finansiële jaar 2016/17. Dit bring die totaal op R15,6 miljard te staan, wat vir alle praktiese doeleindes eenvoudig weg is by PetroSA.
Hierdie berigte toon die ontsaglike verliese wat staatsondernemings ly, met die miljarde rand wat tans by Prasa soek is.
Vergadering Volksraad Verkiesingskommissie
Die Volksraad Verkiesingskommissie het bekendgemaak dat 'n vergadering op 8 April 2017 te Belville gehou gaan word om te besin oor die afhandeling van die mandaat van die huidige Volksraad wat in 2011 verkies is en die verkiesing van 'n nuwe Volksraad met 'n nuwe mandaat. Die presiese plek is die Evangelies Gereformeerde Kerk Tygerberg, h/v Uys Krige en JIP de Jagerstraat.
E-busprojek vir Kaapstad vanjaar
Die Stad van Kaapstad is geskeduleer om voor die einde van vanjaar 11 elektries-aangedrewe busse vir sy openbare vervoerstelsel aan te koop en in gebruik te stel. Die bestelling ter totale waarde van R126 miljoen is by die Chinese groenenergie maatskappy BYD, wat reeds sodanige elektries-aangedrewe busse wêreldwyd verskaf het, insluitende 51 busse vir die Stad van Londen. Afgesien van die busse, is BYD ook gekontrakteer om aan Kaapstad herlaaistasies vir die busse, databestuurstelsels, onderdele, tegniese ondersteuning en opleiding van personeel insluitende meganiese personeel, te verskaf. BYD oorweeg ook om 'n vervaardigingsaanleg vir elektriese busse in Kaapstad te vestig met 'n 70% plaaslike inhoud.
Karoo Mighty Men byeenkoms 2017
ANC en transformasie van regbank
'n Mediaverklaring van die VF Plus lui: "Die ANC se beweerde plan om die regbank radikaal te transformeer, moet op elke wyse moontlik teengestaan word. Luidens 'nberig in die Sunday Times blyk dit dat die ANC meen regters is ' teen-revolusionêr' en dat die Geregtelike Dienstekommissie (GDK) sy werkwyse moet aanpas met die aanstelling van regters. Hierdie voorneme van die ANC moet ten sterkste veroordeel word. Dit is duidelik dat die ANC nie daarvan hou dat die regbank hom tot verantwoording roep soos telkemale in die onlangse verlede gebeur het nie. Dit raak
duidelik dat die ANC nie glo in die oppergesag van die reg nie, maar in die oppergesag van die ANC."
Minister geen idee van nalatigheid in staatshospitale
In 'n mediaverklaring sê die VF Plus dat Minister van Gesondheid dr. Aaron Motsoaledi, wat gereken word as een van die min "beter" ministers in die kabinet, "geen idee het wat die stand van nalatigheid in die hospitale is nie. Dit het aan die lig gekom in antwoord op ' n geskrewe Parlementêre vraag. Wat die situasie selfs erger maak, is dat selfs na die landwye verontwaardiging oor die dood van meer as 100 psigiatriese pasiënte, daar steeds geen poging aan die kant van die Minister of sy departement was om nalatigheid in staatshospitale te monitor nie. Die hoofvraag was hoeveel mense elke jaar sedert 2009 weens nalatigheid deur mediese en ander personeel dood is in staatshospitale, in watter hospitale dit gebeur het, en wat die aard van die nalatigheid was. Dit is absoluut skokkend dat die Minister erken hy het geen idee hoeveel mense weens nalatigheid in staatshospitale sterf nie. Dit is tog onmoontlik om so totaal in die duister te wees oor so ' n ernstige saak."
Bedryfsregseminaar in Bloemfontein
Met entrepreneurskap wat die sleutel is vir ontwikkeling van die kleinsakesektor in enige ekonomie en wat weer op sy beurt die grootste stimuleerder van ekonomiese groei en die grootste werkverskaffer is, is dit wetenswaardig dat 'n bedryfsregseminaar (franchise seminar) op 9 Maart 2017 deur die Franchise Association of South Africa (FASA) in Bloemfontein aangebied word. Daar is tans in SA sowat 40 000 bedryfsregondernemings wat gesamentlik meer as 10% tot die BNP bydra. Die sukseskoers van bedryfsregte (franchises) word op 90% gestel, terwyl navorsing toon dat 80% van bedryfsregondernemings gelukkig is met hul bedryfsreghouers en dat 72% van berdyfsregondernemings optimisties is oor die toekoms van hul besighede.
Betekenis van Majuba - 27 Februarie
Die volgende is 'n ledeverklaring wat dr. Pieter Mulder van die VF Plus in die Parlement gemaak het oor die betekenis van die Slag van Majuba op 27 Februarie 1881:Die tweede helfte van die 19de eeu in Suider-Afrika is gekenmerk en oorheers deur Britse imperialisme en Britse kolonialisme. Cecil John Rhodes het die simbool van hierdie Britse imperialisme in Suidelike Afrika geword en in n toespraak by Oxford in 1877 het hy gesê: I think that what God would like me to do is to paint as much of the map of Africa British Red as possible.
As gevolg van hierdie benadering volg die Anglo-Zoeloe oorlog in 1879 tussen die Britse Ryk en die Zoeloe Koninkryk. Dit word in 1881 gevolg deur die eerste Anglo-Boereoorlog tussen die Britse Ryk en die Afrikaner Boere burgers van die Zuid-Afrikaansche Republiek. Gister was dit presies 136 jaar na die slag van Majuba waar die Britte oortuigend deur die Boere verslaan is. Die Britse genl. Colley het die berg Amajuba beset as deel van sy veldtog om die ZAR in te val en vir Brittanje te annekseer.
Die Boere o.l.v. van genl. Piet Joubert en Nicolaas Smit het die Britte egter oortuigend verslaan in wat ek graag die Eerste Vryheidsoorlog noem. Colley is tydens die geveg gedood. Hierdie oorlog was die enigste oorlog wat die Britte in die 19de eeu en tot vandag toe verloor het. Hulle het ook alvier die veldslae tydens die oorlog verloor. Ons bring graag hulde aan daardie Boere wat bereid was om te veg teen Britse imperialisme."
Omstredenheid rondom Brian Molefe
Daar heers groot omstredenheid rondom Brian Molefe wat deur pres. Jacob Zuma na die Parlement ontplooi is, na gespekuleer word om in 'n invloedryke pos t.o.v. die Dept. van Finansies aangestel te word. In die eerste plek het Molefe einde verlede jaar homself genoop gevoel om te bedank as uitvoerende hoof van Eskom nadat die Openbare Beskermer hom met klinkklare bewyse geïmpliseer het as 'n meeloper van die Gupta-familie en hul staatskaping-verbintenis met Zuma.
Tweedens, vóór Eskom was Molefe uitvoerende hoof van Transnet waar hy vyandiggesind was t.o.v. die kontroversiële terughouding van pensioengeld ter waarde van sowat R79 miljard aan 67000 verarmde, afgetrede Transnet werknemers en het Molefe gesê dat hulle begunstigdes van apartheid is wat op geen vergoeding aanspraak kan maak nie. As die pensioenarisse die rewolusie in die strate verder wil voer, moet hulle net so sê. Derdens het Molefe tydens sy termyn by Eskom 'n borgskap van R840 000 skynbaar onregmatig toegeken aan die verbete anti-blanke aktivis Jimmy Manye vir sy sg.
Progressive Professionals Forum, wat aktief 'n stryd voer om van Pravin Gordhan as Minister van Finansies ontslae te raak. Vierdens het dit aan die lig gekom dat Molefe 'n paleis van 'n woning in die luukse landgoed Cornwall Hill in Pretoria, as 'n tweede woning by 'n mede-ANC kader gekoop het vir R10 miljoen, terwyl die markwaardasie van die eiendom op R18 miljoen geraam word.
N12 Kimberley-Hopetown bottelnek
'n Sanral-projek om die N12 tussen Kimberley en Hopetown, veral die gedeelte vanaf Ritchie na Hopetown, te herseël, veroorsaak tans groot oponthoude vir verkeer en is daar bv. tussen Ritchie en Hopetown minstens agt stop-ry-punte. Die brug oor die Oranjerivier by Hopetown word ook tans breër gemaak met nog 'n baan met pilare in die rivier wat bygebou word. Hierdie is 'n projek op sy eie wat deur die firma Botes & Kennedy Manyano gehanteer word. Na verneem word, behoort die herseëlprojek van Sanral binne die eersvolgende twee maande afgehandel te word, maar die brugprojek sal na verwagting eers teen middel 2018 voltooi word.
Die verkeersvertragings op die pad veroorsaak dat talle mense eerder die roete via Douglas tussen Kimberley en Hopetown volg, maar dit is 'n ongeveer 70 km draai. Andere reis vanaf Ritchie oor Jacobsdal, Koffiefontein en Luckhoff, maar dit is 'n nog groter draai. In die proses gaan tallose besigheidsure verlore.